b'\n_START_ARTICLE_\nGoran Jagodnik\n_START_SECTION_\nKlubska kariera\n_START_PARAGRAPH_\nGoran Jagodnik je svojo \xc5\xa1portno pot za\xc4\x8del v Kopru, kjer je nastopal tri sezone, preden se je preselil na Polzelo, kjer je igral naslednjih pet sezon. Sledila je selitev v tujino, natan\xc4\x8dneje v Tur\xc4\x8dijo k Turk Telekomu, pa potem v tur\xc5\xa1ki Kolejliler, kjer pa je ostal zgolj polovico sezone, saj se je hitro, \xc5\xa1e isto sezono, preselil v \xc5\xa0vico k Olympiqu iz Lozane. V sezoni 2001/2002 je nastopal za rusko Lokomotivo. Leta 2002 se je zanj za\xc4\x8delo obdobje na Poljskem, kjer je \xc5\xa1tiri sezone izjemno uspe\xc5\xa1no nastopal za poljski Prokom. Veselil se je tako poljskega pokala, kot tudi osvojitve poljskega dr\xc5\xbeavnega prvenstva. Leta 2003 je nastopil tudi v finalu takratnega pokala FIBA Champions. Sledila je sezona 2006/2007, ki jo je za\xc4\x8del v Rusiji, a se hitro preselil v Italijo ter nazadnje sezono kon\xc4\x8dal v poljskem Anwilu iz Wloclaweka. V sezoni 2007/2008 je podpisal pogodbo v Vr\xc5\xa1cu, kjer je nastopal za ekipo Hemofarma. Sledila je selitev na \xc4\x8ce\xc5\xa1ko, kjer je v sezoni 2008/2009 nastopal za ekipo Nymburka, s katero je osvojil vse doma\xc4\x8de lovorike. Na za\xc4\x8detku sezone 2009/2010 je za dober mesec okrepil ekipo s Polzele, potem pa se je v oktobru zopet pridru\xc5\xbeil ekipi Hemofarma. Igral v finalu srbskega dr\xc5\xbeavnega prvenstva, nastopil pa je tudi v polfinalu jadranske lige. Za Hemofarm je v povpre\xc4\x8dju dosegal 10.1 to\xc4\x8dke, 4.6 skoka v jadranski ligi ter 12.5 to\xc4\x8dke in 3.8 skoka v EuroCupu._NEWLINE_Jagodnik je v svoji karieri igral pri klubih v Sloveniji za KK Koper, Kovinotehna Polzela, v Tur\xc4\x8diji za T\xc3\xbcrk Telekom, Kolejliler, \xc5\xa1vicarski Olympique Lozana, na Poljskem za Anwil Wloclawek, Prokom Trefl, v Rusiji za Dinamo Moscow Region, Lokomotiva Mineralnie Vody, v Italiji za Legea Scafati in v Srbiji za Hemofarm Vr\xc5\xa1ac,Union Olimpijo, trenutno pa igra za KD Ilirija. Svojo energijo je pokazal v tekmi proti Olimpiji aprila 2014, ko je bil bolj\xc5\xa1i od ve\xc4\x8dine mlaj\xc5\xa1ih v obeh ekipah._NEWLINE_Svojo skoraj 26 let trajajo\xc4\x8do igralsko pot je kon\xc4\x8dal v starosti 42 let. To je bilo aprila 2017, potem ko je zadnje leto igral za ljubljansko Ilirijo, s katero je v sezoni 2016-17 slavil v slovenski drugi ligi in ji pomagal k uvrstitvi v prvo ligo. Pri tem je bil s 17,2 to\xc4\x8dke na tekmo in 9,3 skoka prvi strelec in skakalec kluba in statisti\xc4\x8dno najbolj\xc5\xa1i posameznik v drugi ligi.\n_START_SECTION_\nReprezentanca\n_START_PARAGRAPH_\nZa slovensko reprezentanco je nastopal na petih prvenstvih stare celine, in sicer najprej na EP 1997, EP 1999 in EP 2001. Kasneje ga je selektor Ale\xc5\xa1 Pipan znova vpoklical za EP 2007. Na naslednjem turnirju, EP 2009 pod trenerjem Zdovcem je nastopil \xc5\xa1e enkrat ter bil pri svoji starosti 35 let dale\xc4\x8d najstarej\xc5\xa1i \xc4\x8dlan ekipe. Zadnji turnir, na katerem je igral, je bilo SP 2010. Vsega skupaj je za reprezentanco nastopil na 75 tekmah in igral na \xc5\xa1estih evropskih in enem svetovnem prvenstvu.'